बसंत बिंद ह कुछु दिन सेती अपन घर आय रहिस. वो ह जहानाबाद जिला के सलेमांपुर गाँव ले कुछु घंटा के दूरिहा पटना मं बीते कुछ महिना ले बनिहारी करत रहिस.
संक्रांति तिहार निपट जाय के बाद, दूसर दिन, 15 जनवरी के दिन वो ह अपन काम के जगा मं लहूंटेइय्या रहिस अऊ बगल के गाँव चंधरिया ले कुछु बनिहार मन ला बलाय ला गे रहिस. ये बनिहार मन के संग वो ह लहूंटेइय्या रहिस.
फेर, थाना मं पहुँच के वो ह देखिस के ओकर नांव ले आधा लीटर दारु के जब्ती बनाय गे हवय अऊ मद्यनिषेध व उत्पाद अधिनियम के तहत मामला दरज कर ले गे रहिस. गर ककरो तीर पहिली बखत दारु मिलथे त वोला 5 बछर के जेल अऊ एक लाख जुरमाना हो सकथे.
मंय दू घंटा ले जियादा बखत तक ले ओकर मन ले बहस करत रहेंव के वो मन जाँच करेंव. फेर कऊनो ओकर बात नई सुनिस अऊ एफआईआर दरज कर ले गीस. बंदी बनाय के बाद जब बसंत ला जिला अदालत मं पेश करे गीस , त वो ह कहिस, "मंय जज साहब ले कहेंव के हमर खानदान मं कऊनो दारू नई बेंचय, मोला छोड़ दे जाय." बसंत के मुताबिक अदालत ह जाँच अफसर (आईओ) ला बलाइस फेर आबकारी विभाग के अफसर मन बताईन के आईओ छापा मारे गे हवय. ओकर बाद वोला काको जेल भेज दे गीस. वो ह ऊहाँ 4 दिन रहिस अऊ वो ह19 जनवरी 2023 मं जमानत मं छुट गे. ओकर जमानतदार ओकर दाई अऊ भाई रहिन जऊन मन जमीन अऊ फटफटी के कागजात देके जमानत के गारंटी दे रहिन.
जहानाबाद जिला मं छै ठन थाना हवंय, जऊन मं हुलासगंज, पाली अऊ बराबर पर्यटन थाना मं दरज 501 एफआईआर के अध्ययन ले पता चलथे के येकर 207 एफआईआर मं आरोपी मुसहर समाज के लोगन मन हवंय. जेकर गिनती राज के सबले गरीब अऊ कोनहा मं परे समाज मं होथे. मुसहर के बाद सबले जियादा आरोपी बिंद अऊ यादव समाज के लोगन मन हवंय, जेन मन पिछड़ा वर्ग (ओबीसी) मं आथें.
बसंत के गाँव सलेमांपुर मं 150 परिवार (जनगणना 2011) रहिथें, जेन म अधिकतर भूमिहीन हवंय अऊ गुजरा सेती रोजी मजूरी करथें. करीबन 1, 242 लोगन के अबादी मं बिंद समाज ला छोड़ के इहाँ मुसहर, यादव, पासी अऊ कुछेक मुसलमान परिवार घलो रहिथें.
ईंटा अऊ खदर ले बने ओकर घर 30 फीट चाकर नहर के तीर मं बसे हवय. नहर पार करके सड़क तक आय बर बिजली के दू ठन खंभा ला राख दे गे हवय. बरसात मं कब नहर मं पानी भर जाथे, त ये खंभा ला पार करे ह खतरा ले भरे होथे. ओकर आठ बछर के बेटा सरकारी इस्कूल मं पहिली कच्छा मं पढ़त हवय अऊ 5 बछर के बेटी आंगनबाड़ी केंद्र मं जाथे. सबले छोटे बेटी अभी दू बछर के हवय.
"हमर नांव झन लिखव... नांव लिखहू, त पुलिस हमन ला घलो कुछु कर दिही. हमन काय करबो... हमन ला लइका-पिचका मन के संग इहींचे रहे ला हवय." सीतादेवी (बदले नांव) जब ये कहिथे त चिंता ले भरे दिखथे.
ओकर परिवार जहानाबाद रेल टेसन ले मुस्किल ले एक कोस दूरिहा मुसहरी मं रहिथे, वो ह मुसहर समाज के आय. जेन ह बिहार मं महादलित के रूप मं सूची बद्ध हवय.
ओकर घरवाला रामभुआल मांझी (बदले नांव) ला अदालत ह मद्यनिषेध व उत्पाद अधिनियम, 2016 के मामला मं बछर भर पहिली बाइज्जत बरी करे दे रहिस. फेर सीता के मन मं डर समा गे हवय.
थाना मं दर्ज एफआईआर के मुताबिक, "24 नवंबर 20 21 के बिहनिया 8 बजे पुलिस ह ओकर घर ले 26 लीटर देसी चुलाई दारू बरामद करे रहिस, ये ह महुआ अऊ गुर ले बनथे." पुलिस के दावा रहिस के छापा बखत राम भुआल मौका ले भाग गे रहिस, अऊ करीबन महिना भर बाद 24 दिसंबर के दिन वो ला घर ले बंदी बनाय गे रहिस.
घरवाला के जेल जाय के ये बछर ह सीता देवी सेती बर मुस्किल ले भरे रहिस. वो ला अपन तीनों लइका -18 बछर के बेटी, 10 अऊ 8 बछर के दू झिन बेटा- के पालन पोसन करे बर. वो कभू-कभू रामभुआल ले भेंट होय जेल जावत रहिस. दूनों रो परेंय. "वो ह पूछय के हमन कइसने खावत हवन, लइका मन कइसने हवंय. जब मंय बतावंव के बहुते दिक्कत हवय त वो ह रोये ला धरेव. मंय घलो रो परंव. "ये बतावत वो ह आंसू ले भरे आंखी ला लुकाय सेती येती वोती देखे ला लगिस.
अइसने तरीका के गिरफ्तारी ला अदालत मं गलत साबित करे तब मुस्किल हो जाथे जब मुखबिर, दारू के जाँच करेइय्या , जाँच अफसर अऊ छापा दस्ता के दू झिन सदस्य गवाह घलो होथें. फेर राम भुआल के मामला के सुनवाई बखत छापा दस्ता के दूनो सदस्य अपन बयान मं रामभुआल के घर ले दारू बरामद करे ला नकार दीन अऊ अदालत ह गवाह के बयान मन मं भारी फेरफार पाय रहिस.
16 नवंबर 2022 के दिन जहानाबाद के जिला अदालत ह रामभुआल मांझी ला सब्बो आरोप ले बरी कर दीस.
फेर ओकर कहिनी इहींचे नई सिरायेव.
ये मामला मं त रामभुआल बरी हो गे, फेर शराबबंदी कानून के अलग-अलग धारा मं साल 2020 मं रामभुआल मांझी के खिलाफ दर्ज दू ठन अऊ मामला चलत हवय. मद्यनिषेध व उत्पाद विभाग के आंकड़ा के मुताबिक़, साल 2016 के अप्रैल महिना ले लेके 14 फरवरी 20 23 तक ले ये कानून के तहत 7,54, 222 लोगन के गिरफ्तारी होय हवय. ये मेर ले 1, 88,775 लोगन मन ला सजा हो चु के हवय, जेन मं नाबालिग मन के आंकड़ा 245 हवय.
साल 2021 के सुरु मं, रामभुआल के छोटे भाई ह कऊनो बीमारी के चलते गुजर गे रहिस, अऊ ओकर घरवाली बीते नवंबर मं मर गे. अब अपन लइका मन के संगे संग दूनों लइका ला घलो पाले के सीता के मुड़ मं पर गे हवय.
यह कहिनी बिहार के एक झिन ट्रेड यूनियनिस्ट के सुरता मं दे गे फेलोशिप के तहत लिखे गे हवय, जेकर जिनगी कोंटा मं फेंकाय समाज मन बर जूझत गुजरे रहिस.
